b'\n_START_ARTICLE_\nZgodovinski \xc4\x8dasopis\n_START_PARAGRAPH_\nZgodovinski \xc4\x8dasopis (kratica: Z\xc4\x8c) je najpomembnej\xc5\xa1a slovenska zgodovinska znanstvena revija._NEWLINE_Zgodovinski \xc4\x8dasopis je po preoblikovanju Muzejskega dru\xc5\xa1tva za Slovenijo leta 1946 v Zgodovinsko dru\xc5\xa1tvo za Slovenijo nadomestil dotedanje glasilo Glasnik Muzejskega dru\xc5\xa1tva za Slovenijo, ki je izhajalo v letih 1919-1945. Od leta 1948, ko je iz\xc5\xa1el letnik 1947, izhaja v Ljubljani. Objavlja znanstvene razprave o zgodovini Slovencev, slovenskega in srednjeevropskega prostora, raziskave iz pomo\xc5\xbenih zgodovinskih ved, teorije zgodovine ter pouka zgodovine v \xc5\xa1oli. Poleg tega tudi recenzije, poro\xc4\x8dila s kongresov in diskusije. Poleg slovenskih raziskovalcev v reviji pogosto objavljajo ugledni tuji zgodovinarji._NEWLINE_Trenutno v posameznem letniku izhajata dve dvojni \xc5\xa1tevilki v skupnem obsegu okoli 550 strani. Do avgusta 2009 je iz\xc5\xa1lo 139 zvezkov. Revijo izdaja Zveza zgodovinskih dru\xc5\xa1tev Slovenije, urejali so jo: Bogo Grafenauer (1947-68), Ferdo Gestrin (1968-73), Vasilij Melik (1973-2000) in Peter \xc5\xa0tih (od 2000)._NEWLINE_Zgodovinski \xc4\x8dasopis izdaja tudi posebno Zbirko Zgodovinskega \xc4\x8dasopisa, v kateri je do konca leta 2011 iz\xc5\xa1lo 43 znanstvenih zbornikov in monografij.'